Nalukataq

Ang nalukataq (mula sa naluk- 'ihagis ito sa ilalim ng kamay; ihagis pataas' + kataq) ay ang pista ng pagbabalyena tuwing tagsibol ng mga Iñupiat ng Hilagang Alaska, partikular sa North Slope Borough. Tampok dito ang pinagmulan ng pangalan nito: ang dramatikong lundag-kumot ng mga Eskimo. "Nagmamarka sa pagtatapos ng panahon ng panghuhuli ng balyena tuwing tagsibol," ang Nalukataq ay lumilikha ng "damdamin ng pagkakaisa para sa buong pamayanan at para sa sinumang nais ng kaunting muktuk o makilahok sa lundag-kumot.... Sa anumang oras, gayunpaman, hindi kailanman nililimot ng Nalukataq ang orihinal nitong layunin, na kilalanin ang taunang tagumpay at husay ng bawat umialik, o kapitan ng tropang nagbabalyena.... Palaging sumasalamin ang mga [kaugalian ng] Nalukataq sa proseso ng pananatiling-buhay na likas sa pagbabahagi... isang mahalagang bagay... sa [buhay sa] Artiko."

Pagkatapos ng panahon ng paghuhuli ng balyena tuwing tagsibol, ipinagdiriwang ng mga matagumpay na tropa ang Nalukataq. Kaugnay ng solstisyo ng tag-init, idinaraos ang mga ito tuwing Hunyo at isinasagawa sa paraang maiwasan ang salungatan sa pagitan ng mga nayon upang makadalo ang mga kaibigan at kamag-anak mula sa malalayong pamayanan at makibahagi sa kasaganahan at kasayahan. Sa Utqiaġvik, bilang halimbawa, karaniwang idinaraos ang Nalukataq sa ikatlong linggo ng Hunyo. Sa ibang mga nayon, maaaring ito'y isagawa isang linggo bago o pagkatapos nito. Nakadepende ang iskedyul sa dami ng mga nahuling balyena at iba pang mga salik.

Mga sanggunian

Kategorya:Alaska